Golda Meir

Golda Meir, (Hebraeg:גולדה מאיר), ganed Golda Mabovitch (3 Mai 1898 – 8 Rhagfyr 1978), a adwaenid fel Golda Myerson rhwng 1917 a 1956, oedd pedwerydd prif weinidog Israel.

Ganed hi fel Golda Mabovitch yn Kiev yn Wcráin; roedd ei thad yn saer. Ymfudodd y teulu i Milwaukee, Wisconsin, pan oedd yn ieuanc, ac addysgwyd hi yno. Priododd Morris Myerson yn 1917. Ymfudasant i Balesteina yn 1921, ac ymuno â kibbutz. Daeth yn flaenllaw mewn gwleidyddiaeth, ac ymhen amser gwahanodd oddi wrth Morris, er na ysgarwyd hwy.

Wedi i Israel ddod yn annibynnol, apwyntiwyd hi'n llysgennad i'r Undeb Sofietaidd yn 1948, ac yn 1949 etholwyd hi i'r senedd, y Knesset. Yn 1956 daeth yn Weinidog dros faterion Tramor yn llywodraeth David Ben-Gurion. Wedi marwolaeth annisgwyl Levi Eshkol ar 26 Chwefror 1969, daeth yn Brif Weinidog. Hi oedd y wraig gyntaf i fod yn brif weinidog Israel, a dim ond y drydedd yn y byd i ddal y swydd. Yr unig ddwy o'i blaen oedd Sirimavo Bandaranaike o Sri Lanca ac Indira Gandhi o India.

Yn ystod ei chyfnod hi fel Prif Weinidog y bu Rhyfel Yom Kippur. Er i Israel ennill y rhyfel yn y diwedd, roedd beirniadaeth nad oedd y wlad wedi bod yn barod pan ddechreuodd y rhyfel. Ymddiswyddodd ar 11 Ebrill 1974. Bu farw o gancr yn Jeriwsalem yn 80 oed yn 1978.

Categori:Genedigaethau 1898
Categori:Marwolaethau 1978
Categori:Merched y 19eg ganrif
Categori:Merched yr 20fed ganrif
Categori:Iddewon
Categori:Pobl o Kyiv
Categori:Prif Weinidogion Israel
Categori:Ymfudwyr o Ymerodraeth Rwsia i'r Unol Daleithiau
Categori:Ymfudwyr o'r Unol Daleithiau i Balesteina dan Fandad